เปิดประมูลหุ้นทหารไทยคลังเน้นขายให้โปร่งใส
คลังแย้มขายหุ้นทหารไทย จะต้องใช้วิธีการประมูลโดยเปิดเผย เพื่อกันคำครหา
22 มี.ค. 2556

คลังแย้มขายหุ้นทหารไทย จะต้องใช้วิธีการประมูลโดยเปิดเผย เพื่อกันคำครหา
นายอารีพงศ์ ภู่ชอุ่ม ปลัดกระทรวงการคลัง กล่าวว่า ขณะนี้เรื่องการซื้อขายหุ้นของธนาคารทหารไทย (TMB) ให้กับนักลงทุนต่างชาติซึ่งสนใจซื้อลงทุน ยังไม่แล้วเสร็จ ขณะนี้ยังอยู่ในขั้นของการเจรจา 
“การขายหุ้นธนาคารทหารไทยต้องใช้วิธีการเปิดประมูล และเปิดเผยให้สาธารณชนทราบ ซึ่งราคาขายจะเป็นเท่าไรนั้น คงไม่สามารถตอบได้ แต่ถ้าขายเป็นล็อตใหญ่ ราคาก็ต้องบวกพรีเมียมเพิ่ม เพราะผู้ซื้อจะได้สิทธิในการบริหาร (Premium Control) ด้วย” ปลัดกระทรวงการคลัง กล่าว 
ทั้งนี้ กระแสการที่กลุ่มไอเอ็นจี กรุ๊ป จากเนเธอร์แลนด์ ที่ถือหุ้นใหญ่หนึ่งในสามของธนาคารจะขายหุ้นออกนั้น เกิดขึ้นอย่างต่อเนื่อง ล่าสุดนายกิตติรัตน์ ณ ระนอง รองนายกรัฐมนตรีและ รมว.คลัง ระบุว่า กระทรวงการคลังจะเจรจากับผู้ซื้อที่ผ่านการเห็นชอบจากไอเอ็นจีมาแล้วเท่านั้น และยืนยันว่ามีสถาบันการเงินจากหลายประเทศสนใจซื้อหุ้นธนาคารทหารไทย
ปัจจุบันกลุ่มไอเอ็นจีถือหุ้นโดยตรงในธนาคารทหารไทย 25.19% และถือผ่านเอ็นวีดีอาร์ 5.84% 
แหล่งข่าวจากกระทรวงการคลัง เปิดเผยว่า ไอเอ็นจี กรุ๊ป รายงานว่าต้องการขายหุ้นแบงก์ทหารไทยในราคาเท่ากับคลังในราคาหุ้นละ 3.86 บาทต่อหุ้น หลังจากที่สถาบันการเงินหลายแห่งติดต่อเจรจาอยู่ในขณะนี้
“ไอเอ็นจีต้องการขายในราคาเท่ากับคลัง ดังนั้นผู้ซื้อจะต้องทำเทนเดอร์ออฟเฟอร์ซื้อหุ้นจากคลัง และจากรายย่อยทั้งหมด หลังจากตกลงกับไอเอ็นจีได้ ซึ่งจะคล้ายกรณีของสินเอเชีย ที่แบงก์กรุงเทพตัดสินใจขายให้กับไอซีบีซีจากประเทศจีน”
ทั้งนี้ ผู้ซื้อจะต้องทำเทนเดอร์ออฟเฟอร์จากรายย่อยทั้งหมด ซึ่งคลังก็จะขายพร้อมกับรายย่อยด้วย ในราคาเดียวกับที่ไอเอ็นจีขายที่ 3.86 บาท ซึ่งสัญญาก่อนหน้านี้คลังจะขายหุ้น 5% ให้กับไอเอ็นจีก็ไม่จำเป็นอีกต่อไป
สำหรับสถาบันการเงินที่เจรจากับไอเอ็นจีขณะนี้ ได้แก่ Korea Exim Bank หรือ KEXIM จากเกาหลีใต้ กลุ่มธนาคารจากประเทศจีน และธนาคารซีไอเอ็มบี จากมาเลเซีย
แหล่งข่าวเปิดเผยว่า การใช้วิธีการประมูลหุ้นเป็นวิธีที่ดีที่สุด เพราะกระทรวงการคลังมีต้นทุนในการถือหุ้นธนาคารสูง หากขายราคาถูกก็จะต้องตอบสาธารณชนได้ 
สำหรับราคาหุ้นธนาคารทหารไทยเมื่อวันที่ 21 มี.ค. ราคาวิ่งขึ้นกว่า 2.24% มาอยู่ที่ 2.74 บาท เพิ่มขึ้น 0.06 บาท และมีราคาสูงสุดที่ 2.80 บาท